Urmareste Modifică dimensiunea fontului: Play

Bucureşti, 20 ian /Agerpres/ - Poliţiştii locali au salvat de la îngheţ aproximativ 160 de persoane fără adăpost, în cursul nopţii de marţi spre miercuri aceştia depistând şi transportând la centrele sociale ale Primăriei Capitalei un număr record de oameni, se arată într-un comunicat al Poliţiei Locale a Municipiului Bucureşti, transmis AGERPRES.



"Zeci de persoane expuse temperaturilor scăzute au fost salvate din frig, în cea mai geroasă noapte a anului de până acum. S-a înregistrat astfel cel mai mare număr de oameni fără adăpost transportaţi la centrele sociale. Azi noapte, Poliţia Locală a Municipiului Bucureşti a depistat şi transportat la centrele sociale ale Primăriei Capitalei un număr record de oameni care riscau să îngheţe de frig pe străzile Bucureştiului. În numai câteva ore, agenţi din cadrul Serviciilor Ordine şi Linişte Publică, Intervenţii şi Pază, Bunuri şi Obiective au acţionat în 39 de cazuri - au identificat persoanele fără adăpost şi, după ce le-au acordat primul ajutor, le-au dus în adăposturile de urgenţă ale Municipalităţii. Numărul total al persoanelor fără adăpost salvate de la îngheţ de agenţii Poliţiei Locale a ajuns la 159", precizează sursa citată.



Primăria sectorului 1 a precizat miercuri, la solicitarea AGERPRES, că 112 persoane fără adăpost sunt cazate la Complexul Social Odăi, unde mai sunt libere 24 de locuri, iar 53 de copii se află la Centrul de Plasament Pinocchio, unde mai sunt disponibile 17 locuri.



La rândul său, Primăria sectorului 4 a anunţat că, în contextul înregistrării unor temperaturi extrem de scăzute, s-a dispus organizarea, pe raza sectorului, a unor puncte de prim-ajutor, care funcţionează 24 de ore din 24, în incinta a şase containere amplasate pe bulevardele Tineretului şi Constantin Brâncoveanu, precum şi la pieţele Sudului, Progresul, Apărătorii Patriei şi Străduinţei, fiind dotate cu grup sanitar, pat pliant, trusă medicală de prim-ajutor, tensiometre, teste de glicemie, masă, scaune, dozator cu apă potabilă, termos pentru ceai, pături, pahare de unică folosinţă.



Totodată, din incinta containerelor, asistenţi sociali distribuie ceai cald populaţiei şi acordă sprijin persoanelor fără adăpost, care se pot încălzi până la sosirea echipelor mobile care să le preia şi să le conducă la Centrul de Plasament "Robin Hood", dacă sunt copii, sau la Centrul Medico-Social "Sfântul Andrei", dacă este vorba despre adulţi.



De altfel, numai în cursul nopţii de marţi spre miercuri, nouă persoane au fost identificate şi conduse în incinta Centrului Medico-Social "Sfântul Andrei", în total, de la debutul acestei perioade geroase, fiind sprijiniţi 50 de oameni fără adăpost. AGERPRES/(AS - autor: Iulia Carciog, editor: Andreea Rotaru)